SSEลงขันคุมตึกจอดรถสุวรรณภูมิ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — กลุ่มซันไชน์ ลงขัน 110 ล้านบาท บริหารอาคารจอดรถสนามบินสุวรรณภูมิ เซ็นสัญญากับท่าอากาศยานไทย 30 เม.ย.นี้ 
แหล่งข่าวจากบริษัท ซันไชน์ คอร์เปอเรชั่น (SSE) เปิดเผยว่า บริษัทในกลุ่มซันไชน์ ซึ่งประกอบด้วย SSE บริษัท อควา คอร์เปอเรชั่น และบริษัท เจนเนอรัล เอนจิเนียริ่ง (GEN) ได้ลงทุนในบริษัท ปาร์คกิ้ง แมนเนจเม้นท์ รวมมูลค่าลงทุน 110 ล้านบาท โดยเข้าถือหุ้นสัดส่วน 45.84 ในบริษัท ปาร์คกิ้งฯ 
แหล่งข่าวเปิดเผยว่า การลงทุนในบริษัท ปาร์คกิ้งฯ เพื่อดำเนินธุรกิจเป็นผู้ให้บริการจัดการระบบจัดเก็บเงินในที่จอดรถยนต์และจักรยานยนต์ และให้บริการด้านการดูแลรักษาความปลอดภัย ของอาคารจอดรถสนามบินสุวรรณภูมิทั้งหมด สัมปทาน 5 ปี คาดคุ้มทุนในปีแรกของการลงทุน โดยวันที่30 เม.ย.นี้ จะเซ็นสัญญากับบริษัท ท่าอากาศยานไทย
“รายได้ที่จอดรถต่อวันคิดจากภาวะไม่ดีๆ อย่างต่ำวันละ 7 แสนบาท หรือเดือนละ 20 ล้านบาท ขณะที่ต้นทุนบริหารจัดการน้อยมาก เชื่อว่าจะคุ้มทุนได้ภายในปีแรกที่ลงทุน” แหล่งข่าวเปิดเผย 
สำหรับรายละเอียดการลงทุน SSE เข้าถือหุ้นจำนวน 3 แสนหุ้น ราคาหุ้นละ 100 บาท รวม 30 ล้านบาท คิดเป็น 12.50%, บริษัท อควา คอร์เปอเรชั่น ถือ 4 แสนหุ้น รวม 40 ล้านบาท หรือ 16.67% และบริษัท GEN ถือ 4 แสนหุ้น เป็นเงิน 40 ล้านบาท 
ทั้งนี้บริษัท ปาร์คกิ้งฯ ให้บริการจัดการระบบจัดเก็บเงินในที่จอดรถยนต์และจักรยานยนต์ จดทะเบียนวันที่ 31 มี.ค. 2553 ทุนจดทะเบียน 5 ล้านบาท และต้องเพิ่มเป็น 240 ล้านบาท เพื่อใช้ขยายธุรกิจ โดยขายหุ้นให้กลุ่มใหม่ 55% 
ผู้ถือหุ้น ปาร์คกิ้งฯ ก่อนเพิ่มทุน บริษัท วี ดับเบิ้ลยู ไอ เอ็น 55%, บริษัท สแตนดาร์ด พร้อมพ์ 40% และนายธนกฤต เจตกิตติโชค ถือ 5% 
หลังเพิ่มทุนเป็น 240 ล้านบาท บริษัท วี ดับเบิ้ลยู ไอ เอ็น ถือหุ้น 35% บริษัท สแตนดาร์ด พร้อมพ์ 5% นายธนกฤต 5% บริษัท อควาฯ 16.67% บริษัท เจนเนอรัล เอนจิเนียริ่ง 16.67% บริษัทซันไชน์ฯ 12.5% และนายธีรพงษ์ บุญศรี 12.5% 
ทั้งนี้ กลุ่มซันไชน์จะชำระเงินลงทุนภายในเดือน ก.ค.นี้ โดยใช้เงินทุนหมุนเวียนของบริษัท และรับผลตอบแทนเป็นเงินปันผล